ΓΡΑΠΤΗ ΕΡΩΤΗΣΗ E-1191/97 υποβολή: Shaun Spiers (PSE) προς την Επιτροπή (3 Απριλίου 1997)

Θέμα: Πολιτική για τη δημόσια υγεία

Αναγνωρίζει η Επιτροπή την αντίφαση μεταξύ της πολιτικής προώθησης μιας καλύτερης δημόσιας υγείας, και ιδίως της κοινοτικής χρηματοδότησης μορφών δράσεως για τον περιορισμό της διάδοσης του AIDS/HIV, και της επιβάρυνσης με ΦΠΑ του υπό του ανθρώπου κατασκευαζομένου γενετικού παράγοντα VΙΙΙ;

Δέχεται η Επιτροπή ότι η επιβάρυνση με ΦΠΑ του ανωτέρω παράγοντα VΙΙΙ παρέχει κίνητρο στους παράγοντες της υγειονομικής μέριμνας να χρησιμοποιούν ανθρώπινο γενετικό παράγοντα VΙΙΙ, πράγμα που συνεπάγεται υψηλότερο κίνδυνο μολύνσεως;

Κατά συνέπεια, θα εξετάσει η Επιτροπή την περίπτωση τροποποίησης της 6ης Οδηγίας ΦΑΠ, προκειμένου να εξαιρεθεί από την υποβολή σε ΦΠΑ ο υπό του ανθρώπου κατασκευαζόμενος γενετικός παράγων VΙΙΙ;

Απάντηση του κ. Monti εξ ονόματος της Επιτροπής (3 Ιουνίου 1997)

Κατά τη διαχείριση του προϋπολογισμού τους, οι ιατροί, τα νοσοκομεία και οι υγειονομικές αρχές όλο και περισσότερο πρέπει να λαμβάνουν δύσκολες αποφάσεις σχετικά με τις δαπάνες και τα οφέλη νέων και συχνά πολυέξοδων ιατρικών διαδικασιών και φαρμακευτικών προϊόντων. Αναμφίβολα, παράδειγμα αυτού του είδους αποτελεί η εισαγωγή ενός παρασκευαζόμενου από τον άνθρωπο προϊόντος ως εναλλακτικού έναντι της πηκτικής ουσίας του αίματος, του παράγοντα VIII, που μέχρι τώρα λαμβανόταν από το ανθρώπινο αίμα. Από την άποψη αυτή, ο κίνδυνος μόλυνσης ως αποτέλεσμα της χρήσης του παράγοντα VIII που λαμβάνεται από το ανθρώπινο αίμα αποτελεί θέμα το οποίο θα πρέπει να απασχολήσει τις ιατρικές αρχές των κρατών μελών.

Η Επιτροπή δεν δέχεται ότι υπάρχει μια αντίφαση ή οποιαδήποτε σχέση μεταξύ της πολιτικής όσον αφορά τη χρηματοδότηση δραστηριοτήτων για τον περιορισμό της εξάπλωσης του επίκτητου συνδρόμου ανοσοποιητικής ανεπάρκειας/ιού ανθρώπινης ανοσοανεπάρκειας (AIDS/HTV) και του γεγονότος ότι ο παρασκευαζόμενος από τον άνθρωπο παράγοντας VIII υπόκειται στο ΦΠΑ. Δεν θα ήταν σκόπιμο ούτε πρακτικό να χρησιμοποιείται το σύστημα ΦΠΑ για την παροχή ειδικής μεταχείρισης όσον αφορά προϊόντα ή υπηρεσίες με κριτήριο το συζητήσιμο όφελος που θα μπορούσε να προκύψει για ένα σχέδιο που επιχορηγεί η Επιτροπή.

Το άρθρο 13Α, παράγραφος 1, στοιχείο δ), της 6ης οδηγίας ΦΠΑ (77/388/ΕΟΚ) προβλέπει την απαλλαγή των παραδόσεων ανθρώπινων οργάνων και αίματος σε όλη την Κοινότητα ((ΕΕ L 145, 13.6.1977 )). Ως ανασυνδυασμένος παράγοντας, ο VIII αποτελεί προϊόν παρασκευαζόμενο από τον άνθρωπο και δεν λαμβάνεται από το ανθρώπινο αίμα, με αποτέλεσμα να μην εμπίπτει στο πεδίο εφαρμογής της εν λόγω απαλλαγής. Για το λόγο αυτό, πρέπει να φορολογηθεί ως φαρμακευτικό προϊόν. Ωστόσο, τα κράτη μέλη έχουν τη δυνατότητα να εφαρμόσουν μειωμένο συντελεστή τουλάχιστον 5% στις παροχές φαρμακευτικών προϊόντων και ορισμένα κράτη μέλη δικαιούνται να διατηρήσουν μειωμένους συντελεστές κάτω του 5% εφόσον αυτοί ίσχυαν πριν την 1η Ιανουαρίου 1991. Συνεπώς, τα κράτη έχουν μεγάλα περιθώρια ελιγμών και στην πλειονότητά τους εφαρμόζουν όντως μειωμένους συντελεστές στα φαρμακευτικά προϊόντα. Μολονότι ο παράγων VIII που λαμβάνεται από το ανθρώπινο αίμα απαλλάσσεται του ΦΠΑ, πρέπει να σημειωθεί ότι μια τέτοια απαλλαγή δεν παρέχει στον προμηθευτή το δικαίωμα να ζητήσει επιστροφή του ήδη επιβληθέντος ΦΠΑ σε σχέση με την παραγωγή του. Πάντως, η επιστροφή του ήδη επιβληθέντος φόρου επιτρέπεται σε περίπτωση που ισχύουν θετικοί συντελεστές. Για το λόγο αυτό, θα ήταν εσφαλμένο το συμπέρασμα ότι ο ΦΠΑ αποτελεί πάντα σημαντικό στοιχείο του κόστους του παράγοντα VIII. Πάντως, σε ορισμένες περιπτώσεις εάν ο παρασκευαζόμενος από τον άνθρωπο παράγοντας VIII φοροαπαλλασσόταν, ενδεχομένως να αυξανόταν η επιβάρυνση ΦΠΑ.

Για τους λόγους αυτούς, η Επιτροπή δεν προτίθεται να υποβάλει πρόταση όσον αφορά την επέκταση του πεδίου εφαρμογής των απαλλαγών βάσει του άρθρου 13Α, παράγραφος 1, στοιχείο δ), προκειμένου να συμπεριληφθούν τα υποκατάστατα αίματος που παρασκευάζονται από τον άνθρωπο.